### NN 27/2026 (18.3.2026.), Presuda Visokog upravnog suda Republike Hrvatske poslovni broj: Usoz-189/2025-6 od 23. veljače 2026.

VISOKI UPRAVNI SUD REPUBLIKE HRVATSKE

321

PRESUDA

Visoki upravni sud Republike Hrvatske u vijeću sastavljenom od sutkinja toga suda Jelene Rajić, predsjednice vijeća, Ljiljane Karlovčan-Đurović, Gordane Marušić-Babić, Željke Zrilić-Ježek i mr. sc. Inge Vezmar Barlek članica vijeća, uz sudjelovanje više sudske savjetnice Ane Matacin, zapisničarke, u postupku ocjene zakonitosti općeg akta pokrenutom u povodu prijedloga IF iz [adresa], OIB [osobni identifikacijski broj], na sjednici vijeća održanoj 23. veljače 2026.

presudio je

Ukida se Odluka o kriterijima, mjerilima i postupku dodjele nekretnina u vlasništvu ili na upravljanju Grada Karlovca na korištenje udrugama (»Glasnik Grada Karlovca«, broj: 15/16. i 1/19.).

Obrazloženje

1. Podnositelj je podnio prijedlog za ocjenu zakonitosti Odluke o kriterijima, mjerilima i postupku dodjele nekretnina u vlasništvu ili na upravljanju Grada Karlovca na korištenje udrugama objavljena u »Glasniku Grada Karlovca« broj 15/16 (dalje u tekstu: Odluka) te Odluke o izmjenama i dopunama Odluke o kriterijima, mjerilima i postupku dodjele nekretnina u vlasništvu ili na upravljanju Grada Karlovca na korištenje udrugama objavljena u »Glasniku Grada Karlovca« broj 1/19.

1.1. Navodi da je sporan pravni temelj jer je Grad Karlovac trebao donijeti novu odluku na temelju odredbe članka 14. stavak 8. Zakona o kulturnim vijećima i financiranju javnih potreba u kulturi (»Narodne novine«, broj: 83/22.). Predlaže provesti postupak ocjene zakonitosti.

2. Odgovarajućom primjenom članka 48. Zakona o upravnim sporovima (»Narodne novine« broj: 36/24. – dalje u tekstu: ZUS), sud je pozvao donositelja Odluke da se očituje o zahtjevu.

3. Donositelj, po opunomoćeniku, je dostavio očitovanje u kojem navodi da podnositelju nisu povrijeđena prava i pravni interesi pojedinačnom odlukom te se ne dira u njegova prava. Nadalje navodi da je podnositelj obijesni tužitelj jer je pred Visokim upravim sudom Republike Hrvatske pokrenuo veliki broj postupaka pa predlaže postupiti po odredbi članka 167. stavak 2. ZUS-a. Nadalje, smatra da se podnositelj pogrešno poziva na odredbe Zakona o kulturnim vijećima i financiranju javnih potreba u kulturi jer se pobijana Odluka odnosi na udruge odnosno organizacije civilnog društva. Iako je odluka donesena na temelju odredbe članka 34. i 97. Statuta Grada Karlovca, vijeće je bilo upoznato da se osnova odnosi na Zakon o udrugama (»Narodne novine«, broj: 74/14.) i Uredbu o kriterijima, mjerilima i postupcima financiranja i ugovaranja programa i projekata od interesa za opće dobro koje provode udruge (»Narodne novine«, broj: 26/15.). Izmjenom odluke objavljenom u »Glasniku Grada Karlovca« 1/19, a koja izričito navodi da je pravni temelj za njeno donošenje članak 35. Zakona o lokalnoj i područnoj (regionalnoj) samoupravi (»Narodne novine«, broj: 33/01., 60/01., 129/05., 109/07., 125/08., 36/09., 150/11., 144/12., 19/13. – pročišćeni tekst, 137/15. – ispr., 123/17.), članak 60. Uredbe o kriterijima, mjerilima i postupcima financiranja i ugovaranja programa i projekata od interesa za opće dobro koje provode udruge (»Narodne novine«, broj: 26/15.) i članak 34. i 97. Statuta Grada Karlovca (»Glasnik Grada Karlovca«, broj: 1/15. – potpuni tekst, 3/18. i 13/18.), stoga se ne može prihvatiti tumačenje podnositelja zahtjeva da su pravna osnova za donošenje samo odredbe statuta jer su iste nadopunjene mjerodavnim materijalnim pravom. Predlaže prvenstveno prijedlog odbaciti, podredno odbiti.

4. Prijedlog je osnovan.

5. Odluka je donesena na temelju odredbe članka 34. i 97. Statuta Grada Karlovca (»Glasnik Grada Karlovca«, broj: 1/15. – dalje u tekstu: Statut) na 30. sjednici Gradskog vijeća grada Karlovca održanoj 28. rujna 2016.

6. Kako odredbe Statuta Grada Karlovca same po sebi (bez odgovarajuće materijalnopravne osnove) nisu valjana pravna osnova za donošenje Odluke o kriterijima, mjerilima i postupku dodjele nekretnina u vlasništvu ili na upravljanju Grada Karlovca na korištenje udrugama (»Glasnik Grada Karlovca«, broj: 15/16.) pa isto tako posljedično i izmjene Odluke (»Glasnik Grada Karlovca«, broj: 1/19.) trebalo je navedenu Odluku kao i izmjene, ocijeniti nezakonitim na temelju odredbe članka 162. stavka 3. ZUS-a te odlučiti kao u izreci. Naime, s obzirom na to da je temeljna Odluka ocijenjena nezakonitom, na snazi ne može ostati niti izmjena takve nezakonite odluke.

7. Odluke prestaju važiti danom objave ove presude u »Narodnim novinama« (članak 162. stavak 4. ZUS-a).

Poslovni broj: Usoz-189/2025-6
 Zagreb, 23. veljače 2026.

Predsjednica vijeća
 Jelena Rajić, v. r.